Palkovič, Michal, dočasne poverený minister zdravotníctva SR (2023-06-22):
Ďakujem, pán predsedajúci. Ďakujem pekne za interpeláciu, pán poslanec, a dovolím si reagovať v krátkosti, lebo obidve témy sú mi veľmi blízke. Iste viete, že som pôsobil veľmi dlhú dobu na úrade pre dohľad, kde som hodnotil práve vedľajšie účinky a teda fatálne následky vedľajších účinkov vakcinácií. Bol som riaditeľ sekcie súdneho lekárstva a patologickej anatómie, kde sme zavádzali práve postupy na monitoring ako jediní, musím povedať, že systematicky, jediní na svete. To znamená, v roku ´21 sme vykonávali pitvu u všetkých pacientov, ktorí zomreli a boli očkovaní počas troch mesiacov, to je január, február, marec, a tieto informácie výrazne prispievali k tomu, že to poznanie sme obohacovali, to vedecké poznanie, ale aj, samozrejme, tú klinickú aplikáciu sme rozšírili naozaj veľmi, musím povedať, veľkým dielom, a povedal by som, aby som to trošku skrátil, samozrejme, dostanete kompletnú odpoveď, kde vám poviem, že, samozrejme, tak ako každé jedno očkovanie na svete má nežiaduce účinky, tak ako každé jedno liečivo. Paralen má celú sadu veľmi vážnych vedľajších účinkov, tak je jasné, že každé iné liečivo takisto bude mať možné vedľajšie účinky a treba s nimi rátať. Takisto vakcinácia bude mať a má vedľajšie účinky. Celosvetovo boli pozastavené niektoré typy a šarže vakcín, ktoré boli na vektorovej báze, pretože sa zistilo, že efekt práve toho vektora spôsobuje krvácanie a najmä do mozgových splavov. A udialo sa to aj v Slovenskej republike a takisto sme zastavili očkovanie týmto preparátom alebo touto látkou. Je to aj jeden z vážnych, respektíve viac, myslím, že tam boli nakoniec tri prípady krvácania do mozgu, ktoré sa udiali aj na Slovensku a boli hlásené do EMA ako nežiaduce účinky v úrovni ´pravdepodobné´, pretože v každom jednom prípade bol nejaký substrát, ktorý spôsoboval, že tá vakcína mala ako sa prejaviť. Na druhej strane môžeme, musíme povedať jednu veľmi dôležitú vec, že nikdy v histórii ľudstva nebolo aplikovaných sedem miliárd dávok behom jeden a pol roka, a teda, samozrejme, keby sme napríklad očkovanie proti chrípke roztiahli na sedem a pol miliardy dávok, čo by bolo možnože 200-300 rokov pri frekvencii, ako očkujeme, tak určite by sme našli veľmi podobné, aj keď zanedbateľné percento takýchto prípadov. Čiže určite treba s tým rátať, treba sa na to zamerať, monitorovať a áno, sú databázy práve EMA, ale sú napríklad aj VAERS databázy v rámci Spojených štátov a CDC, ktoré monitorujú dve časti, hlásené nežiaduce účinky a potom potvrdené. Je tam veľmi veľký rozdiel, pretože pri dopátravaní tých prípadov sa zistí, že napríklad to nebol nežiaduci účinok vakcinácie, ale bol tam napríklad vplyv toxickej dávky alkoholu, bol to jeden aj prípad na Slovensku, metabolické poruchy a podobne, ktoré viedli ku závažným komplikáciám a v niektorých veľmi-veľmi zriedkavých situáciách až k úmrtiu. Takže to by som len povedal, samozrejme, spracujeme vám to, čiže áno, obozretnosť, ale na druhej strane určite nie strach, pretože benefit verzus negatívny efekt je nepomerný. A teraz určite vidíme, že napríklad aj v sérotype XBB.1.5 ´Kraken´, to je typ omikronu, vidíme, že, samozrejme, aj zraniteľné skupiny ľudí, to sú ľudia nad 65 rokov s tromi a viac závažnými civilizačnými chorobami, majú byť chránení a takisto sú to, samozrejme, ľudia s dlhodobými chronickými ochoreniami, napríklad dýchacej sústavy, ale aj kardiovaskulárneho systému. Tam určite tá opodstatnenosť je, ministerstvo zdravotníctva s tým aj ráta, a preto kontrahovalo 200-tisíc dávok vakcín práve na toto obdobie, čo príde jeseň, a teda aby sme s tým my rátali a boli pripravení, že nejaký typ napríklad aj mutácie môže prísť. Takže zameriame sa na to. A k druhej otázke by som tiež povedal, keďže asi je to možnože trošku známejšie o mne, že ja som teda inštruktor speleopotápania a nadšený speleológ, takže, a venujem sa tomu veľmi veľa rokov, musím povedať, že trošku ma prekvapila vaša informácia, že nie je na Slovensku speleoterapia rozvinutá. Máme tri jaskyne, kde sa speleoterapia prevádza, a to je Jasovská, Bystrianska jaskyňa a Domica. Ale čo poviem hneď jedným dychom, nie je to preplácané z verejného zdravotného poistenia, a to znamená, že nie je to to, čo by sme si priali, aby sme to my vedeli jednak uhradiť a jednak že aby sme možnože rozvíjali aj túto, túto aktivitu, ktorú ja považujem za veľmi dôležitú. Porovnajme si napríklad v Maďarsku, kde máme Tapolcu, veľmi významné miesto, kde práve speleoterapia detských pacientov prebieha a určite tá, ten, to ovzdušie je, je prospešné. Takže z mojej strany treba sa na to pozrieť, treba pravdepodobne aj túto aktivitu podporovať do budúcna a, ale to je asi tak všetko, čo môžem v tomto momente povedať. Samozrejme, zamyslime sa nad tým, určite vám odpovieme, aký by sme nastavili systém a plán, aby možnože táto aktivita bola podporená. Ďakujem veľmi pekne.